Nakongezakikolwa

Nakongezakikolwa kye kigambo ekyongera okunnyonnyola ku ekikolwa ekikolebwa/ekyongera amakulu ku kikolwa ekiri mu mboozi oba sentensi. Ekikolwa ekiri mu sentensi kisobola okwongera okunnyonnyolwa mu ngeri zino wammanga: 
 Engeri gye kikolebwamu
 Embeera gye kikoleddwamu
 Emirundi gye kikolebwa 
 Ekifo we kikolerwa n’engeri endala.
 Ekiseera mwe kikoleddwa

Mu ngeri ezo waggulu wamu n’endala ezitakooneddwako mwe muva ebika bya nnakongezakikolwa eby’enjawulo era nga mulimu bino wammanga:

 Nakongezalinnya Ez’ebiseera (Adverb of time) 

Zino ziraga obudde oba ekiseera ekikolwa we kikoleddwa. Mu biseera eby’enjawulo omuyinza okukolerwamu ekikolwa mulimu bino wammanga:
 Kawungeezi 
 Ku makya
 Matumbi
 Ggulolimu
 Ttuntu 
 Nnazzikuno n’ebirala.

Okugeza: 
 Nnazzikuno omuwala okwejaajaamya nga tannafumbirwa kyabeeranga kivve.
 Omusajja yajja mu ttuntu. 
 Taata asambula kawungeezi.
 Twamuwulira ng’ayita eyo mu ttumbi.

 Nakongekikolwa Ez’empisa (Adverb of manner) 

Zino ziraga engeri omuntu gye yeeyisaamu ng’akola ekikolwa.
Okugeza:
 Mpola 
 Kasoobo
 Lulembe
 Ssimbo 
 kyejo

Eby’okulabirako;
 omwana oyo alya mpola.
 Nalule atambuza ssimbo.
 Nassiwa emmere agiwaasa lulembe.
 Omuggalanda abeera n’ekyejo.

 Nakongezakikolwa Ez’ebifo (Adverb of place) 

Zino ziraga wa ekikolwa we kikolerwa.
Okugeza:
 Waggulu 
 Wansi 
 Munda
 Wabweru 
 Wamberi 
 Nkoto n’ebirala.

Eby’okulabirako: 
 Omuyembe guwanike waggulu.
 Omwana agudde wansi
 Ebibbo bitwale munda.
 Amaliba gafulumye wabweru.

 Nakongezakikolwa Eziggumiza (Adverbs of degree) 

Zino zibeera ziraga amaanyi, essira oba eddaala ekikolwa kwe kikolerwa. Okugeza: 
 Nnyo
 Nnyo nnyini 
 Nnyini
 Nnyo nnyini ddala.

Eby’okulabirako; 
 Bakutumidde nnyo.
 Akwagala nnyo nnyini.
 Tusiimye nnyo nnyini ddala.